ออมสินชงรัฐชดเชยแก้หนี้กลุ่มนอกระบบ
ออมสินเตรียม 5,000 ล้าน หนุนแก้หนี้นอกระบบของรัฐบาล พร้อมชง ครม.รับความเสียหายหากเกิดหนี้เสีย
16 ก.พ. 2560

ออมสินเตรียม 5,000 ล้าน หนุนแก้หนี้นอกระบบของรัฐบาล พร้อมชง ครม.รับความเสียหายหากเกิดหนี้เสีย
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ธนาคารออมสินเตรียมสินเชื่อสนับสนุนนโยบายรัฐบาลที่จะมีการเปิดตัวโครงการแก้ไขปัญหาหนี้นอกระบบในวันที่ 27 ก.พ.นี้ วงเงิน 5,000 ล้านบาท เพื่อให้ประชาชนกู้ไปแก้ไขหนี้นอกระบบ ส่วนเงื่อนไขการกู้ยืมต้องรอคณะรัฐมนตรี (ครม.) เห็นชอบเงื่อนไขที่รัฐบาลจะต้องรับภาระความเสียหายจากเงินต้นที่ปล่อยกู้ในสัปดาห์หน้า คาดว่าจะอยู่ในสัดส่วน 30-50%
ทั้งนี้ การขอให้รัฐรับภาระดังกล่าว เนื่องจากเป็นกลุ่มลูกหนี้ตามนโยบายของรัฐ (พีเอสเอ) และหลังจากที่ ครม.เห็นชอบเงื่อนไขดังกล่าว จะเปิดให้ผู้ที่มีหนี้นอกระบบ โดยเฉพาะลูกค้าของธนาคารลงทะเบียนเข้าโครงการ เพื่อเข้ากระบวนการเจรจากับเจ้าหนี้นอกระบบเดิมให้เข้ามาอยู่ในระบบของธนาคารแทน โดยมีการตั้งคณะอนุกรรมการระดับจังหวัดขึ้นมาเจรจาไกล่เกลี่ย โดยมีตัวแทนจากธนาคารออมสินร่วมด้วย
อย่างไรก็ตาม ผู้ลงทะเบียนผู้มีรายได้น้อยกับธนาคารออมสินจำนวนกว่า 2 ล้านราย มีคนที่เป็นหนี้นอกระบบ 8 แสนราย หากรัฐบาลเปิดตัวโครงการแก้หนี้นอกระบบ และเปิดให้มีการลงทะเบียน คาดว่าจะมีจำนวนผู้ลงทะเบียนกับธนาคารออมสิน 1 ล้านราย หากวงเงินที่เตรียมไว้หมดลง โดยจะมีการประเมินผลและพิจารณาวงเงินเพิ่มให้ คาดว่าหากให้กู้เฉลี่ยรายละ 2-2.5 หมื่นบาท จะช่วยผู้มีหนี้นอกระบบได้ 2 แสนราย
สำหรับเงื่อนไขการให้กู้จะผ่อนปรนจากเกณฑ์พิจารณาสินเชื่อทั่วไปของธนาคาร เนื่องจากเป็นนโยบายรัฐบาลและรัฐบาลรับความเสียหายจากเงินต้นให้บางส่วน และจะให้กลุ่มลูกหนี้เอ็นพีแอลเข้าโครงการได้ แต่ต้องแสดงศักยภาพว่าสามารถชำระคืนหนี้ได้
ขณะที่เจ้าหนี้นอกระบบจะถูกควบคุมด้วย พ.ร.บ.ห้ามเรียกดอกเบี้ยเกินอัตรา พ.ศ. 2560 ห้ามปล่อยกู้เกิน 15% มีโทษหนักขึ้น ทั้งปรับไม่เกิน 2 แสนบาท จากเดิม 1,000 บาท และจำคุกไม่เกิน 2 ปี จากเดิม 1 ปี เพื่อให้เจ้าหนี้เหล่านี้ปล่อยกู้แบบถูกกฏหมายด้วยการทำธุรกิจสินเชื่อเพื่อประชาชนใช้บริโภคกรณีฉุกเฉิน หรือพิโกไฟแนนซ์ ล่าสุดมีเจ้าหนี้นอกระบบยื่นขอกระทรวงการคลังผ่านธนาคารออมสิน 4 ราย ส่งต่อให้คลังพิจารณาแล้ว